钦定古今图书集成/明伦汇编/官常典/第139卷 > 柏
## 钦定古今图书集成/明伦汇编/官常典/第139卷 > 柏

帝尧立柏城子皋为诸侯。

按《路史》：“柏皇氏，姓柏名芝，是为皇柏。出搏日之阳，驾
六龙，以木纪德，为而不有，应而不求，立于正阳之南，
是为皇人山。”其后为柏，柏常为黄帝《地官》，柏亮乂为
颛顼师，柏昭为帝喾师。尧治天下，有柏成子皋，立为
诸侯。尧授舜，舜授禹，柏成子皋辞为诸侯而耕。逮周
之世，有柏冏，为太仆正，又有柏矦氏、柏常氏、白矦氏。

〈注〉今蔡州西平，古柏国。春秋时柏子之封。

周惠王二十二年，柏国睦于齐。

按《春秋》不书。　按《左传》僖公五年，“楚斗榖、於菟灭弦，
弦子奔黄。于是江、黄、道、柏方睦于齐”，皆弦姻也。弦子
恃之而不事楚，又不设备，故亡。

〈注〉柏国汝南西平县有柏亭。